b'\n_START_ARTICLE_\nVisas\xc4\x85junginis radijas\n_START_PARAGRAPH_\nVisas\xc4\x85junginis radijas (rus. \xd0\x93\xd0\xbe\xd1\x81\xd1\x82\xd0\xb5\xd0\xbb\xd0\xb5\xd1\x80\xd0\xb0\xd0\xb4\xd0\xb8\xd0\xbe) \xe2\x80\x93 SSRS Valstybinio televizijos ir radijo komiteto (sutr. Gosteleradio, rus. \xd0\x93\xd0\xbe\xd1\x81\xd1\x82\xd0\xb5\xd0\xbb\xd0\xb5\xd1\x80\xd0\xb0\xd0\xb4\xd0\xb8\xd0\xbe) padalini\xc5\xb3 grup\xc4\x97, rengusi radijo laidas Soviet\xc5\xb3 S\xc4\x85jungos klausytojams.\n_START_SECTION_\nIstorija\n_START_PARAGRAPH_\nRadijo komitetas prie Komunist\xc5\xb3 partijos Centro komiteto buvo \xc4\xafkurtas 1925 m. Jo u\xc5\xbeduotis buvo pri\xc5\xbei\xc5\xabr\xc4\x97ti visas Soviet\xc5\xb3 S\xc4\x85jungoje vykdomas radijo transliacijas. \xc5\xa0io komiteto pavadinimas kelis kartus keit\xc4\x97si, kol XX a. \xc5\xa1e\xc5\xa1tajame de\xc5\xa1imtmetyje jis buvo pavadintas Valstybiniu televizijos ir radijo komitetu prie SSRS Ministr\xc5\xb3 tarybos. Komiteto padaliniai buvo skirstomi \xc4\xaf Visas\xc4\x85junginio radijo ir Centrin\xc4\x97s televizijos padalinius.\n_START_SECTION_\nProgramos\n_START_PARAGRAPH_\nVisas\xc4\x85junginis radijas reng\xc4\x97 centrines radijo programas (rus. \xd0\xa6\xd0\xb5\xd0\xbd\xd1\x82\xd1\x80\xd0\xb0\xd0\xbb\xd1\x8c\xd0\xbd\xd0\xbe\xd0\xb5 \xd1\x80\xd0\xb0\xd0\xb4\xd0\xb8\xd0\xbe\xd0\xb2\xd0\xb5\xd1\x89\xd0\xb0\xd0\xbd\xd0\xb8\xd0\xb5), transliuojamas rus\xc5\xb3 kalba i\xc5\xa1 Maskvos, ir respublikines bei vietines radijo programas, kurios buvo transliuojamos i\xc5\xa1 respublik\xc5\xb3 sostini\xc5\xb3, sri\xc4\x8di\xc5\xb3 centr\xc5\xb3 ir kit\xc5\xb3 administracini\xc5\xb3 centr\xc5\xb3 \xc4\xafvairiomis SSRS taut\xc5\xb3 kalbomis._NEWLINE_1970 m. buvo rengiamos septynios centrin\xc4\x97s Visas\xc4\x85junginio radijo programos; jos buvo transliuojamos per SSRS Ry\xc5\xa1i\xc5\xb3 ministerijai priklausiusias radijo stotis ilgosiomis, vidutiniosiomis, trumposiomis ir ultratrumposiomis bangmis. Bendra j\xc5\xb3 trukm\xc4\x97 buvo 140 val. per par\xc4\x85. Pirmoji programa trukdavo 20 valand\xc5\xb3 (nuo 5 val. ryto iki 1 val. nakties Maskvos laiku) ir buvo transliuojama per beveik visas SSRS radijo stotis ir visais laidinio radijo tinklais. Kadangi SSRS teritorija buvo didel\xc4\x97 ir ap\xc4\x97m\xc4\x97 kelias laiko juostas, pirmoji programa tur\xc4\x97jo dvi papildomas versijas \xe2\x80\x93 versij\xc4\x85 \xe2\x80\x9eA\xe2\x80\x9c Tolim\xc5\xb3j\xc5\xb3 Ryt\xc5\xb3 ir Ryt\xc5\xb3 Sibiro klausytojams, ir versij\xc4\x85 \xe2\x80\x9eB\xe2\x80\x9c \xe2\x80\x93 Vakar\xc5\xb3 Sibiro ir Centrin\xc4\x97s Azijos klausytojams. Antroji programa (\xe2\x80\x9eRadijo stotis Majak\xe2\x80\x9c) buvo informacin\xc4\x97\xe2\x80\x93muzikin\xc4\x97 ir trukdavo kiaur\xc4\x85 par\xc4\x85. Tre\xc4\x8diosios \xe2\x80\x93 menin\xc4\x97s programos \xe2\x80\x93 trukm\xc4\x97 buvo 16 val. per par\xc4\x85. Ketvirtoji programa, transliuojama kiaur\xc4\x85 par\xc4\x85, buvo skirta SSRS pilie\xc4\x8diams, esantiems u\xc5\xbesienyje, pavyzd\xc5\xbeiui, prekybinio ir \xc5\xbevejybinio laivyno j\xc5\xabrininkams (\xe2\x80\x9eRadijo stotis Atlantika\xe2\x80\x9c ir \xe2\x80\x9eRadijo stotis Tichij okean\xe2\x80\x9c) bei sovietini\xc5\xb3 \xc4\xafstaig\xc5\xb3 atstovybi\xc5\xb3 darbuotojams (\xe2\x80\x9eRadijo stotis Rodina\xe2\x80\x9c). Penktoji programa buvo transliuojama ultratrumposiomis bangomis tik Maskvos ir aplinkini\xc5\xb3 rajon\xc5\xb3 gyventojams.\n_START_SECTION_\nLaidos Lietuvai\n_START_PARAGRAPH_\nYra \xc5\xbeini\xc5\xb3, kad prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 laidas lietuvi\xc5\xb3 kalba reng\xc4\x97 Visas\xc4\x85junginio radijo redakcijos Leningrade (1937 m.) ir Minske (1932 m, red. Liudvikas \xc5\xbdaldaris). \xc5\xa0ios laidos buvo skirtos lietuviams, gyvenantiems pa\xc4\x8dioje Soviet\xc5\xb3 S\xc4\x85jungoje._NEWLINE_Visas\xc4\x85junginio radijo laidos Lietuvai prasid\xc4\x97jo kilus Vokietijos\xe2\x80\x93SSRS karui. Labai trumpai jos buvo transliuojamos i\xc5\xa1 Latvijos teritorijos. Raudon\xc4\x85j\xc4\x85 armij\xc4\x85 i\xc5\xa1st\xc5\xabmus i\xc5\xa1 Latvijos, laidos kuriam laikui nutr\xc5\xabko, ir buvo atnaujintos 1941 m. liepos 15 d. i\xc5\xa1 studijos Maskvoje. Redakcija buvo sudaryta daugiausiai i\xc5\xa1 \xc5\xbemoni\xc5\xb3, pirmuoju sovietme\xc4\x8diu (1940\xe2\x80\x931941 m.) dirbusi\xc5\xb3 Vilniaus ir Kauno radiofonuose. Lietuvi\xc5\xa1kos laidos i\xc5\xa1 prad\xc5\xbei\xc5\xb3 buvo buvo transliuojamos kart\xc4\x85 per dien\xc4\x85, v\xc4\x97liau laid\xc5\xb3 apimtis did\xc4\x97jo, nuo 1942 m. bir\xc5\xbeelio 29 d. jos vyko 4 kartus per dien\xc4\x85 \xe2\x80\x93 6.40, 9.20, 13.30 ir 20.30 val. Lietuvos laiku, o 1944 m. pavasar\xc4\xaf jau buvo transliuojamos 8 laidos per dien\xc4\x85, kuri\xc5\xb3 bendra trukm\xc4\x97 \xe2\x80\x93 daugiau nei 4 val. Transliacijos vyko trumposiomis bangomis. Redakcijai paeiliui vadovavo Antanas Venclova, Juozas Baltu\xc5\xa1is, Jonas \xc5\xa0imkus, Vacys Reimeris. \xc5\xa0ios laidos buvo transliuojamos iki 1944 m. rugs\xc4\x97jo._NEWLINE_Antr\xc4\x85kart Maskvos radijas prabilo lietuvi\xc5\xa1kai netrukus po Lietuvos Nepriklausomyb\xc4\x97s paskelbimo \xe2\x80\x93 1990 m. baland\xc5\xbeio 8 d. Laidos vyko sekmadieniais 16.00-17.00 val. Lietuvos laiku, nuo 1990 m. gegu\xc5\xbe\xc4\x97s \xe2\x80\x93 kasdien 16.00-16.30 val., nuo bir\xc5\xbeelio - 20.30 val. Jos buvo \xc4\xafterpiamos \xc4\xaf Lietuvoje retransliuojam\xc4\x85 antr\xc4\x85j\xc4\x85 Visas\xc4\x85junginio radijo program\xc4\x85 (\xe2\x80\x9eRadijo stotis Majak\xe2\x80\x9c) viduriniosiomis bangomis ir laidinio radijo tinklais (bet ne ultratrumposiomis bangomis), taip pat per Karaliau\xc4\x8diaus srityje esan\xc4\x8di\xc4\x85 Did\xc5\xbei\xc5\xb3j\xc5\xb3 Skaisgiri\xc5\xb3 (rus. \xd0\x91\xd0\xbe\xd0\xbb\xd1\x8c\xd1\x88\xd0\xb0\xd0\xba\xd0\xbe\xd0\xb2\xd0\xbe) stot\xc4\xaf 1143 kHz da\xc5\xbeniu. \xc5\xa0ios laidos buvo transliuojamos iki 1991 m.\n_START_SECTION_\nVisas\xc4\x85junginis radijas Lietuvoje\n_START_PARAGRAPH_\nFormaliai sovietme\xc4\x8diu (1940\xe2\x80\x931941 m. ir 1944\xe2\x80\x931990 m.) Lietuvos radijas buvo Visas\xc4\x85junginio radijo dalis, kadangi priklaus\xc4\x97 Lietuvos SSR Valstybiniam televizijos ir radijo komitetui, kuris savo ruo\xc5\xbetu buvo operatyviai pavaldus SSRS Valstybiniam televizijos ir radijo komitetui.'